Iktatószám: HIV/4088-1/2024.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2024. március 25-ei nyilvános ülésére**

**Tárgy:** Beszámoló a 2023. évi adóigazgatási tevékenységről

**Az előterjesztő:** dr. Tüske Róbert jegyző

**Készítette:**  Bertalanné dr. Gallé Vera hatósági osztályvezető

Pángerné Toplak Éva idegenforgalmi adóügyintéző

Németh Hajnalka iparűzési adó ügyintéző

Strausz Nikolett adóügyi ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

dr. Tüske Róbert

jegyző

**1.**

**Tárgy és tényállás ismertetése**

**Tisztelt Képviselő-testület!**

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdésének *g)* pontja szerint a Képviselő-testület a jegyző beszámoltatása útján ellenőrzi az adóztatást, a *h)* pontja alapján tájékoztatja a lakosságot a helyi adókból származó bevételek összegéről. A jogszabályi előírásoknak eleget téve minden évben tájékoztatjuk a Tisztelt Képviselő-testületet az előző évi adóztatási tevékenységről és az adóhatóság munkájáról.

Az adóztatás keretét az Alaptörvény, illetve annak felhatalmazása alapján a helyi adókról szóló 1990. évi C. törvény (a továbbiakban: Htv.), míg a tényleges adókötelezettséget a Htv. felhatalmazása alapján megalkotott helyi rendeletek határozzák meg. Az önkormányzat a vállalkozások és magánszemélyek teherviselő képességét mérlegelve, az adó mértékét a helyi sajátosságokhoz az önkormányzat gazdálkodási követelményeihez és az adóalanyok teherviselő képességéhez viszonyítva állapítja meg.

Hévíz Város Önkormányzata Képviselőt testületének a helyi adókról szóló 4/2010. (II.10.) önkormányzati rendelete (a továbbiakban: Ör.) három fő adóra épül:

* helyi iparűzési adó,
* idegenforgalmi adó,
* építményadó (hasznos alapterület alapú).

2022. évben még a veszélyhelyzet miatt kiadott speciális szabályok határozták meg az önkormányzatok adópolitikáját. Ezen szabályok értelmében egyrészt a 2022. évben végződő adóévben a helyi adó és a települési adó mértéke nem lehetett magasabb, mint az ugyanazon helyi adónak, települési adónak a 2020. december 2. napján hatályos és alkalmazandó önkormányzati adórendeletben megállapított adómértéke; másrészt az önkormányzatnak a 2020. december 2. napján hatályos adórendelete szerinti adómentességet, adókedvezményt a 2022. évben végződő adóévben is biztosítania kellett, illetve harmadrészt a települési önkormányzat a 2022. évre új helyi adót, új települési adót nem volt jogosult bevezetni.

2023. évre a fenti adómoratóriumi szabályok érvényüket vesztették, így az önkormányzatok lehetőséget kaptak arra, hogy 2022. év végén felülvizsgálják helyi adórendeleteiket. Hévíz Város Önkormányzata Képviselő-testülete 2022. novemberi rendes, nyilvános képviselő-testületi ülésén elfogadta a helyi adókról szóló 4/2010. (II. 10.) önkormányzati rendelet módosításáról szóló 32/2022. (XI. 24.) önkormányzati rendeletet, melyben a képviselő-testület döntött az építményadó és idegenforgalmi adó mértékének emeléséről, valamint az építményadóban alkalmazott 100%-os adókedvezmény pontosításáról 2023. január 1-ei hatállyal.

Hévíz Város Önkormányzatának feladatellátását a saját bevételek – a helyi adókból származó bevételek – az állami támogatások biztosították. Az önkormányzati adóhatóság által beszedett központi adók és bírságok eltérő mértékben a költségvetési törvényben megállapított arányban illetik meg az önkormányzatot.

1. **Adóbevételek alakulása 2023. évben**

**Az önkormányzat adószámláira 2023. december 31. napjáig ténylegesen 1 700 851 255 forint folyt be saját bevételként, ugyanez az adat 2022. évben 1 140 809 263 forint volt.** 2022. évhez képest 560 041 992 **forint adótöbblet** mutatható ki.

Hévíz Város Önkormányzat működési bevételeinek 56,59 %-át a közhatalmi bevételek biztosítják, ezen belül a helyi adók 98,22 %-ot (építményadó, idegenforgalmi adó, iparűzési adó); bírságok, pótlékok és egyéb sajátos bevételek 1,78 %-ot tesznek ki.

|  |  |  |  |  |
| --- | --- | --- | --- | --- |
| **Adóbevételek (2023)** | **Eredeti előirányzat** | **Módosított előirányzat** | **Teljesült 2023.12.31.** | **Teljesülés %-a** |
| Építményadó | 280 000 000 | 334 467 000 | 375 537 879 | 112,28 % |
| Idegenforgalmi adó | 562 374 000 | 579 374 000 | 559 967 438 | 96,65 % |
| Iparűzési adó | 300 000 000 | 300 000 000 | 752 444 497 | 250,81 % |
| Késedelmi pótlék | 14 500 000 | 14 500 000 | 11 548 828 | 88,95 % |
| Bírság | 1 349 013 |
| **Önkormányzati helyi adóbevételek összesen** | **1 156 874 000** | **1 228 341 000** | **1 700 851 255** | **138,47 %** |

**Az adóbevételeink az elmúlt 4 évben az alábbiak szerint alakultak:**

|  |  |  |  |  |
| --- | --- | --- | --- | --- |
| **Önkormányzati**  **adóbevételek** | **2020.** | **2021.** | **2022.** | **2023.** |
| építményadó | 233 684 543 | 256 746 620 | 271 104 028 | 375 537 879 |
| idegenforgalmi adó | 130 401 790 | 268 122 509 | 498 991 005 | 559 967 438 |
| iparűzési adó | 457 356 951 | 121 485 834 | 367 772 111 | 752 444 497 |
| gépjárműadó  (önk. maradó) | 0 | 0 | 0 |  |
| pótlék | 3 746 896 | 2 291 377 | 2 813 443 | 11 548 828 |
| bírság | 2 846 858 | 1 048 202 | 128 676 | 1 349 013 |
| **összesen:** | **828 037 038** | **649 698 142** | **1 140 809 263** | **1 700 851 255** |

Az önkormányzatnál maradó adóbevételek beérkezésének zöme az első és harmadik negyedévhez köthető, hiszen a március 15-ei és szeptember 15-ei befizetési határidők ekkor járnak le.

1. **Adóigazgatási feladatok**

A feladat végrehajtása (építményadó, helyi iparűzési adó, idegenforgalmi adó ügyek, adókötelezettség ellenőrzése, az adók módjára behajtandó köztartozások kezelése, a kimutatott köztartozások behajtása, adó- és értékbizonyítvány kiállítása, továbbá adóigazolás kiadása, önkormányzati adóhatóság adószámláinak kezelése) a Hatósági Osztály szervezeti rendszerében történik. 2023. évben 3 fő teljes munkakörben, illetve 1 fő osztott munkakörben látta el az adóigazgatási feladatokat, illetve az osztály dolgozói vettek részt az idegenforgalmi adó ellenőrzésben, kiemelten figyelve a jogszerűség, hatékonyság és célszerűség biztosítására.

Ügyszámok: 2023. évben adóigazgatási ügyekben 19 349 főszámos ügy volt (2022. évben ez a szám: 14 431 volt), míg alszámra 25 739 ügyirat (határozat, végzés, adószámla, felhívás stb.) került elintézésre (alszámra 2022. évben 19 452 db ügyirat került), ez meghatározó ügymennyiség a hivatal egésze vonatkozásában. Az ügyszámok 4 918 főszámmal növekedtek az előző évhez képest.

Az adóigazgatásban negyedéves, féléves zárásokat kell teljesíteni és továbbítani a Magyar Államkincstár (a továbbiakban: MÁK) illetékes igazgatósága részére továbbá adatszolgáltatásokat teljesíteni az adónemek vonatkozásában.

Az adóhatósági munka egyes kiemelt fázisaiban érdemi változás korábbi évekhez képest nem történt.

Az adónyilvántartás vezetése az állam által biztosított központi számítástechnikai hálózaton keresztül - ASP (Application Service Provider alkalmazás-szolgáltató) alkalmazásával - történik. Az Elektronikus Önkormányzati Portál az önkormányzati ASP rendszerben az elektronikus önkormányzati ügyintézés helyszíne, az adózók ezen keresztül intézhetik ügyeiket a nap 24 órájában. Az igénybe vehető elektronikus ügyintézési szolgáltatások az alábbiak: adóegyenleg lekérdezés, ügyindítás, bevallás lekérdezés, adók, díjak, illetékek befizetése az EFER szolgáltatás használatával, fizetéstörténet.

Az ASP rendszer folyamatosan újabb verziókkal bővül, a minél teljesebb szolgáltatás érdekében, amely folyamatos betanulást és odafigyelését igényel, ez időként a munkaterhet jelentősen növeli.

* 1. **Építményadó**

Építményadó esetében **adómérték emelés történt 2023. január 1. napjától**: szállásépület, szálláshely - ide nem értve az egyéb-, magánszálláshelyet - esetén 1.000 forint/m2/évről - **1.200** **forint/m2/évre.** Kereskedelmi egység, iroda, szolgáltató tevékenység végzésre szolgáló építmény esetén, - ide nem értve az *előzőekben említettek* hatálya alá tartozó építményeket - 800 forint/m2/évről - **960 forint/m2/évre**. Lakás, lakóépület, a lakáshoz, üdülőhöz tartozó gépjárműtároló és minden más építmény, amely az előző két esetben leírtak hatálya alá nem tartozó építmény esetén 600 forint/m2/évről - **720 forint/m2/évre.**

Az adómérték emelésről 2023. év elején határozatban tájékoztattuk adózóinkat, összesen 3944 határozat készült el, melyből elektronikusan 1026 db, postai úton 2918 db került kiküldésre. Ez igen jelentős munkaterhelést jelentő feladat volt, amelyet sikerült pontosan határidőre teljesíteni.

**Építményadó hatálya alá tartozó adózók száma az alábbiak szerint alakult:** 2023. évi zárás alapján a **ténylegesen fizető adózók** száma duplázódás nélkül 2023.12.31. állapot szerint **3 498 adózó.**

**Az építményadó kivetések fajtánként az alábbiak szerint oszlanak meg:**

|  |  |  |  |  |  |
| --- | --- | --- | --- | --- | --- |
| Lakás darabszám | Üdülő darabszám | Kereskedelmi egység darabszám | Szállásépület darabszám | Egyéb nem lakás céljára szolgáló épület darabszám | Összesen: |
| **5209** | **224** | **560** | **61** | **2072** | **8 126** |

Az Ör. 5. § (1) – (4) bekezdései az alábbiakról rendelkeznek:

*„Adókedvezmény*

*5. § (1) \*  Az Önkormányzat 100%-os adókedvezményt biztosít azon lakás, és a lakáshoz tartozó rendeltetésszerűen használt gépjárműtároló tulajdonosai részére – tulajdonuk arányában – akik tárgy év január 1. napján az adott ingatlanban életvitelszerűen tartózkodnak.*

*(2) \*  Amennyiben az (1) bekezdésben foglalt adóalanyok a gépjárműtárolás céljára szolgáló helyiséget – akár ideiglenesen is – nem rendeltetésszerűen használják, az a használat jellege szerint adóköteles.*

*(3) \*  Az (1) bekezdés szerinti adókedvezmény az életvitelszerű használatra vonatkozó nyilatkozattal vehető igénybe. Az életvitelszerű használatról szóló nyilatkozatot az 1. melléklet tartalmazza.*

*(4) \*  Az (1) bekezdés szerinti kedvezmény alkalmazása során az a lakás szolgál életvitelszerű tartózkodásra:*

*a) melyet az adóalany ténylegesen lakhatás céljából birtokol,*

*b) ahonnan az adóalany természetes személy az életét szervezi, rendszeresen munkába vagy oktatási intézménybe indul, oda tér haza,*

*c) amely családi élete helyszínéül szolgál,*

*d) amelyre vonatkozóan közüzemi szolgáltatásokat naptári éven át folyamatosan igénybe vesz,*

*e) amely elsődleges címként jelenik meg a hatóságoknál, közműszolgáltatóknál.”*

|  |  |  |  |
| --- | --- | --- | --- |
| **Építményadó 2023. évi összesített adatok** | **Terület szerinti adózás esetén** | | |
|  | Adótárgyak  A. | Terület  B. | Adómegállapítás  C. |
| Megnevezés | száma (db) | (m2) | (Ft) |
| **Lakás és lakóépület (**összesen) | 5 209 | 373 544 | 268 952 036 |
| - ebből 100%-os kedvezményt érvényesítő | 1 895 | 224 233 | 161 447 804 |
| **Üdülő épület (**összesen) | 224 | 10 277 | 7 399 660 |
| - ebből 100%-os kedvezményt érvényesítő | 8 | 968 | 696 960 |
| **Egyéb nem lakás, üdülő céljára szolgáló építmény** (tipikusan garázs) – (összesen) | 2 072 | 43 068 | 31 027 051 |
| - ebből 100%-os kedvezményt érvényesítő | 840 | 29 464 | 11 411 457 |
| **Összes építményadó adótárgy és bevétel (C):** | **7 505** | **426 889** | **307 378 747** |
| - ebből kedvezményezett | 2 743 | 254 665 | 173 556 221 |
| - ebből kedvezményezett %-ban | **36,55%** | **59,66%** | **56,46%** |

2023. évben folytatódott az átfogó felülvizsgálati, ellenőrzési munka az építményadó bevallási/fizetési kötelezettségek teljesítése tárgyában, melyről részletesen a 6.1 pontban adunk tájékoztatást.

* 1. **Helyi iparűzési adó**

A magyarországi önkormányzatok egyik legjelentősebb bevételi forrása a helyi iparűzési adóból származik, amit a kis- és középvállalkozások, cégek a bejelentett székhelyük vagy telephelyük elhelyezkedése alapján fizetnek az adott település önkormányzatának.

Az iparűzési adó **2023 évtől újra gyökeres átalakuláson ment keresztül** az adóalap egyszerűsített megállapítása tekintetében – a korábbi háromféle módszert egyféle adóalap-megállapítási mód váltotta fel. A továbbiakban nem alkalmazandó az 1%-ban maximalizált adókulcs, a pandémia előtti szabályok értelmében az iparűzési adó mértéke visszatér a 2%-os kulcshoz.

Hévíz illetékességi területén jelenleg a Htv. által megengedett maximális 2 %-os iparűzési adómérték van bevezetve.

Helyi iparűzési adóban önkormányzati rendelet által egy engedélyezett kedvezményezetti kör létezik: adómentesség illeti meg azt a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

2022. év végén a Képviselő-testület az alábbi adókedvezményt hatályon kívül helyezte a sávos adózás bevezetésével párhuzamosan:

* az a vállalkozó, akinek a számított (vállalkozási szintű) adóalapja nem haladja meg a 2,5 millió Ft-ot 25 %-os adókedvezményre jogosult.

2023-tól átalakult az iparűzési adófizetési rendszer. Elfogadásra kerültek a 2023-as adótörvények (Egyes adótörvények módosításáról szóló 2022. évi XLV. törvény, a helyi iparűzési adó egyszerűsített megállapítása), melyek a helyi iparűzési **adó alapjának egyszerűsítése** tekintetében tartalmaznak előírásokat.

Az iparűzési adó 2023-as törvénye szerint valamennyi olyan vállalkozó, akinek a bevétele az adóévben nem haladja meg a 25 millió Ft-ot, jogosulttá vált az iparűzési adóalap egyszerűsített megállapítására (nem kell külön megállapítania az adóalapot, az számít, hogy melyik sávba tartozik). Az SZJA-törvény szerint átalányadózó kereskedők esetében 120 millió Ft az összeghatár. Amennyiben a kisvállalkozó adott adóévi bevétele az előző adóévben is irányadó bevételi sávhatárt nem lépi át, az évi egyszeri adó(előleg) fizetését leszámítva nincs más adófizetési kötelezettsége.

Az új iparűzési adó törvény **3 bevételi sávot különböztet meg** (sávosan differenciált adóalap-meghatározás), éves szinten, időarányosítással:

* 12 millió Ft-os vállalkozói bevétel alatt: a vállalkozó székhelyére és a telephelyére jutó adóalap 2,5-2,5 millió Ft.
* 12 millió és 18 millió Ft közötti vállalkozói bevétel esetén: az adóalap 6-6 millió Ft.
* 18 millió Ft-ot meghaladó, de 25 millió Ft alatti vállalkozói bevétel esetén: az adóalap 8,5-8,5 millió Ft; ide tartozik az a kisvállalkozó is, aki az SZJA-törvény szerint átalányadózó kiskereskedő, bevétele az adóévre nem több 120 millió Ft-nál.

A Kormány a helyi iparűzési adó devizában történő megfizetéséről szóló 366/2022. (IX. 26.) rendeletével bevezette - h*a*sonlóan a társasági adóhoz - a devizában történő megfizetés lehetőségét a helyi iparűzési adó esetében is kizárólag a szomszédos országban fennálló fegyveres konfliktusra tekintettel. A lehetőség a kihirdetett **veszélyhelyzet ideje alatt** áll fenn, és az adózó kizárólag az **euró** és **az amerikai dollár** közül választhat. Főként tehát az olyan vállalkozásoknak javasolt a devizában történő megfizetést választani, amelyek bevételeiket jellemzően az említett pénznemek egyikében szerzik, hiszen így költségmegtakarítás érhető el a deviza átváltási költségek elkerülése miatt.

A vonatkozó szabályok:

* a társasági adótól eltérő módon, a kormányrendelet **nem rendelkezik** a helyi iparűzési adó devizában történő megfizetésére vonatkozó **bejelentési kötelezettségről**;
* első alkalommal a **2023 január 1-től esedékessé váló** helyi iparűzési adóelőleg és -adófizetési kötelezettség teljesíthető devizában. Naptári üzleti éves adózók esetében ez a **2023. március 15-i adóelőleget**, valamint a 2022. adóévi, **2023. május 31-én** **esedékes adókötelezettséget** jelenti;
* az átutalás a helyi önkormányzat által e célból euróban vagy amerikai dollárban **nyitott bankszámlára** teljesítendő;
* az illetékes önkormányzat a devizában befizetett összeg a Magyar Nemzeti Bankhoz, mint a Magyar Államkincstár számlavezető bankjához történő **beérkezésekor érvényes árfolyamon** számított forintösszegét írja jóvá az adózó adószámláján;
* az adó **megfizetésének napja** az illetékes **önkormányzat** helyi iparűzési adó befizetésére szolgáló **beszedési számláján való jóváírás napja**;
* az adózó adószámláján meg fog jelenni a teljesített befizetés devizaösszege, devizaneme, az alkalmazott árfolyam, valamint az elszámolt forintösszeg.

Az adózók a vállalkozásukat érintő változásokról (tevékenység megkezdése; zárása; szüneteltetés; székhely/telehely nyitása, zárása, áthelyezése; személyi adatváltozások; meghatalmazások, stb.) bejelentkezés, változás-bejelentés nyomtatványok tájékoztatják az adóhatóságot. Ezek a nyomtatványok folyamatosan érkeznek hozzánk. Ezek megküldése ügyfél részéről nem kötelező, mivel a NAV megküldi a hozzá érkezett adatokat az önkormányzati adóhatóság részére. **Ez az adatszolgáltatás folyamatosan érkezik hozzánk.** Sajnos számos esetben probléma merült fel a tartalmukkal kapcsolatban, hibás adatok miatt. Ezek az esetek dupla, esetenként tripla munkát is jelentenek az iparűzésiadó ügyintézőnek.

Az iparűzési adó alanyok száma:

* változás bejelentésének feldolgozása: 1788 db
* NAV által megküldött változásbejelentésének feldolgozása: 1995 db
* beérkezett iparűzési adóbevallások 2022. adóévről : 1111 db

2023. adóévről: 136 db

* 1. **Idegenforgalmi adó**

A helyi adókról szóló 1990. évi C. törvény értelmében idegenforgalmi adó kötelezettség terheli azt a magánszemélyt, aki az önkormányzat illetékességi területén legalább egy vendégéjszakát eltölt. Az adó mértéke Hévízen 2020. év január 1-től 2022. december 31-ig 530 Ft volt, **597 Ft/fő/vendégéjszakára** változott 2023. január 1. napjától.

2020. április 26-tól 2021. június 30-ig a vendégeknek nem kellett idegenforgalmi adót fizetniük, az általuk eltöltött vendégéjszakák után állami támogatást kaptunk 2020. évre, 2021. év első félévére már nem. (A táblázatok 2020. évre vonatkozóan a támogatásokat és a befizetéseket együttesen tartalmazzák. A beszedett idegenforgalmi adó után 2020. évtől normatív támogatást már nem igényelhetünk.)

Idegenforgalmi adó bevétel (ezer Ft):

|  |
| --- |
| **Befizetett idegenforgalmi adó havi megoszlása** |
| **2019-2023. években** |



Az idegenforgalmi adóból származó **bevétel** **2023. évben meghaladta az 500 millió Ft**-ot (567 562 ezer Ft). A koronavírus járvány után az orosz-ukrán háború miatt a fizetőképes orosz vendégek elmaradása ellenére is emelkedett a vendégéjszakák száma is, a befizetések alapján a város **2023-ban 956 635 vendégéjszakát** realizálhatott.

**Befizetések alapján számított vendégéjszakák 2019-2023.**



Az adónem kintlévősége is emelkedett, 2023. december 31-én 8 500 ezer Ft volt. A hátralék nagyobb része januárban beérkezett. Több, mint 4 700 idegenforgalmi adóval kapcsolatos irat került feldolgozásra.

Az önkormányzati portálon történő elektronikus ügyintézést, mely az ügyfelek számára nagyobb időbeni és térbeni rugalmasságot jelentett, már gördülékenyen használták.

* 1. **Helyi jövedéki adó**

A helyi jövedéki adó átengedett központi adó, ugyanakkor 2016. január 1. napjától a  
magánfőzőknek un. párlat adójegyeket kell beszerezniük a vámhatóságtól, így  
önkormányzatunk nem részesül adóbevételből ezen adónem után.

A jövedéki adóról szóló 2016. évi LXVIII. törvény 5. §. (2) bekezdése alapján a magánfőző desztilláló- berendezésének bejelentésével kapcsolatban és a magánfőzés szabályai betartásának ellenőrzésével kapcsolatban az önkormányzati adóhatóság jár el.

* 1. **Talajterhelési díj**

A 2003. évi LXXXIX. törvény értelmében talajterhelési díj fizetésére az a kibocsátó kötelezett, aki a műszakilag rendelkezésre álló közcsatornára nem köt rá. A díj mértéke jelenleg 1 200 Ft/m3. Hévíz a felszín alatti víz állapota szempontjából a 27/2004. (XII.25.) KvVM rendelet alapján fokozottan érzékeny vízminőségi területen lévő településnek számít, ami a legmagasabb besorolást, háromszoros szorzót jelent, így a díj településünkön 3 600 Ft/m3. Városunk nagymértékben csatornázott, ezért ebből a díjból számottevő bevétel nem származik.

2023. évben egy bevallás történt 3 600 Ft befizetéssel.

* 1. **Adók módjára behajtandó köztartozások**

Az adók módjára behajtandó köztartozások esetében az önkormányzati adóhatóság nem a saját ügyében jár el, hanem más szerv, hatóság (kimutató szerv) által megállapított fizetési kötelezettséget érvényesít, amikor a kimutató szerv részére nem teljesíti fizetési kötelezettségét.

A tartozások végrehajtása minden esetben hivatalból indul. Először fizetési felhívás kiküldésére kerül sor, majd nem teljesítés esetén végrehajtás foganatosítása következik. Az önkormányzati adóhatóság a tartozás beszedéséig, illetve az elévülési határidőig végzi a végrehajtást. A tavalyi évben hozzánk 7 esetben érkezett megkeresés, 3 esetben sikerült a köztartozás behajtása. A végrehajtás foganatosításáért minden esetben 5.000,- Ft költségátalány kerül felszámításra.

1. **Adó-és értékbizonyítványok kiállítása**

Az adó- és értékbizonyítvány kiállítására jellemzően bírósági végrehajtási, hagyatéki, gyámhatósági, vagyoni helyzet, természetes személyek adósságrendezési, adásvételi eljáráshoz, továbbá lakáscélú állami támogatás, illetve szociális ellátás igényléséhez kapcsolódóan kerül sor. A jegyző - az adott jogszabályi előírástól függően - az ügyfél kérelmére vagy hatóság megkeresésére állítja ki az adó- és értékbizonyítványt.

Adó- és értékbizonyítványt akkor lehet kiállítani, ha felhasználását jogszabály kötelezővé teszi, vagy szükségességét az ügyfél valószínűsíti. Tartalmát az ellenkező bizonyításáig mindenki köteles elfogadni.

A hagyatéki eljárásról szóló 2010. évi XXXVIII. törvény 26. § (1a) rendelkezése alapján 2020. február 1. napjától Kizárólag hagyatéki eljárással összefüggésben kiállított adó- és értékbizonyítvánnyal összefüggésben az öröklésben érdekeltek fellebbezéssel élhetnek.

Az ingatlanpiac tényadataihoz továbbra is a becsült érték táblázathoz a NAV Illetékhivatala szolgáltat alapot. Az ingatlan reális értékének megállapításához állapotfelmérés, helyszíni szemle is szükséges, amelyre a tulajdonossal történő előzetes egyeztetéssel kerül sor. A helyszíni szemlével kapcsolatos eljárás jelentős többletmunkát jelent az adóügyi dolgozók esetében. Sokszor az adatgyűjtés is nehéz a zártkerti, külterületi ingatlanoknál.

Az ügyszám jelentős: **kiadására 2023. évben 237 esetben került sor,** melyet - lehetőség szerint - megelőzött helyszíni szemle és felmérés.

1. **Hátralékok csökkentésére tett intézkedések**

A várost erősen súlytó koronavírus járvány és orosz-ukrán háború miatti gazdasági visszaesés miatt továbbra is igyekszünk méltányosan kezelni az adózók fizetési problémáit. A hátralékok nagysága azonban indokolta, hogy 2023. november hónapban a kintlévőségek csökkentése érdekében 424 db fizetési felszólítás kerüljön kiküldésre. A fizetési felszólítások eredményeképpen több millió forintos bevétel érkezett 2023. év december és 2024. év január hónapjaiban.

Fentieken kívül NAV felé minden hónapban átadásra kerül az Önkormányzati köztartozások bejelentése (OKO nyomtatványon), illetve a NAV felé továbbítjuk végrehajtásra a régebb óta behajtásra váró adótartozásokat.

Hátralékokról az alábbi táblázat ad részletes kimutatást:

|  |  |  |  |
| --- | --- | --- | --- |
| **adónem** | **esedékes hátralék** | | |
|  | **2021.12.31** | **2022.12.31.** | **2023.12.31.** |
| építményadó | 16 998 417 | 32 531 275 | 51 819 130 |
| idegenforgalmi adó | 3 716 468 | 5 161 753 | 8 500 193 |
| iparűzési adó | 12 122 272 | 17 589 352 | 48 586 854 |
| gépjárműadó | 850 399 | 603 952 | 539 690 |
| késedelmi pótlék | 4 033 064 | 9 869 623 | 22 320 380 |
| bírság és végrehajtási költség | 806 158 | 639 485 | 1431 971 |
| **összesen:** | **38 526 778** | **66 395 440** | **130 334 276** |

A táblázatból látható, hogy a befolyt adóbevételek növekedésével egyenes arányban növekedtek a hátralékok is. A 2023. év végén kiküldött fizetési felszólítások eredményeképpen befolyó adótartozások, illetve az elévült tételek törlése a fenti kimutatásban szereplő összegeket csökkentették 2024. év elejére az alábbiak szerint:

|  |  |
| --- | --- |
| **adónem** | **esedékes hátralék 2024. 03. 05. napján** |
| építményadó | 41 641 525 |
| idegenforgalmi adó | 8 822 156 |
| iparűzési adó | 10 806 445 |
| gépjárműadó | 230 417 |
| késedelmi pótlék | 19 222 722 |
| bírság és végrehajtási költség | 949 613 |
| **összesen:** | **81 672878** |

A hátralékból felszámolónak átadásra került 21 051 645 Ft, NAV felé végrehajtásra átadásra került 6 230 322 Ft. Az adók kintlévőségének aránya, így 5 % alatti.

* 1. **Fizetési könnyítéses eljárások**

Az elmúlt évben 11 magánszemély és 2 gazdasági társaság kért fizetési halasztást, illetve fizetési könnyítést. Adóhatóság 13 esetben engedélyezte az adó részletekben való megfizetését.

* 1. **Ellenőrzési tevékenység helyi adók vonatkozásában**

Az adóigazgatás fontos területe az adóellenőrzés.

**6.1. Építményadó ellenőrzés**

2023. évben folytatódott az önkormányzati adóhatóság részéről megkezdett célvizsgálat az építményadó bevallási kötelezettség ellenőrzésére. Az adózásból kimaradt ingatlanok és adózók felderítése kiemelt feladatként zajlott tavaly az ingatlanügyi hatóság által biztosított nyilvántartás kivonatos formája a Földkönyv, (txt fájl) illetve a TAKARNET rendszer által. A minden évben ingyenesen rendelkezésünkre bocsájtott Földkönyvi adatok összevetése az adóhatóság nyilvántartásával munkánk preferált részét képezi. Ezáltal több nem adóztatott építmény került felderítésre, több esetben 5 évre visszamenőleg kellett megállapítani az eddig be nem vallott adót.

**2023. évben 1564 esetben bocsátottunk ki felhívást az adóalanyok részére**. A felhívásokra 1673 bevallás érkezett be, az elkészült határozatok közül 401 db adómentességről szóló határozat került kibocsátásra. A kibocsátott felhívások következtében benyújtott adatbejelentések alapján **adókötelezettséget 1272 esetben írtunk elő összesen 55 898 503 Ft értékben.**

Az esetek túlnyomó többségében (90% felett) a felhívásban megjelölt határidőben teljesítették bevallási kötelezettségüket az adózók. A fennmaradó esetekben az ismételt felhívást küldtünk ki, illetve második felhívást követően mulasztási bírság kiszabására is sor került.

Amennyiben nem áll rendelkezésre az ingatlanról – a hasznos alapterület pontos megállapítását segítő – tervdokumentáció, vagy a benyújtott bevallások és a saját nyilvántartásban lévő adatok között eltérés tapasztalható, akkor az ügyintéző helyszíni szemle során lézeres mérőműszer segítségével felméri az ingatlan hasznos alapterületét, ezzel segítve az ingatlantulajdonost a pontos bevallás megtétele érdekében. A helyszíni szemléről jegyzőkönyv készül, melynek hitelesített példányát adózó a kivető határozattal együtt megkapja. A felmérések eredményei az adóhatóság saját nyilvántartásában rögzítésre kerülnek.

* 1. **Idegenforgalmi adóellenőrzés**

Az idegenforgalmi adóellenőrzéshez főállású adóellenőr nem került foglalkoztatásra.

2023-ban főként az NTAK részére is lejelentett hatósági ellenőrzések adózóit ellenőriztük.

2023. évben a vendégéjszakák nyilvántartása kötelezően már csak elektronikus nyilvántartó szoftveren keresztül folyt, papír alapú idegenforgalmi adó nyilvántartó könyvet nem kellett vezetni, ezért a helyszíni ellenőrzéssel szemben a hivatalban történő ellenőrzést részesítettük előnyben.

Ellenőriztük az NTAK adatszolgáltatáson kívül a szálláshely portálok vendégvéleményeit, az adóbevallások meglétét, adóbefizetések teljesítését (nem kizárólag idegenforgalmi adó tekintetében). Amennyiben eltérés volt, felhívtuk az adózók figyelmét az esetleges adóegyenleg eltérésekre, hiányosságok pótlására, illetve szükség esetén önellenőrzésre.

1. **Jogorvoslati eljárás**

2023 évben építményadó kivetés kapcsán 2 esetben történ fellebbezés. Mindkét esetben a benyújtott bevallás alapján, a TAKARNET rendszer és a rendelkezésünkre bocsájtott Földkönyvi adatok összevetésével történt az adó kivetése. Az adózók a nyilvántartási hibákra hivatkozva fellebbezték meg a kivetett összeg mértéket, vagy az adózóikötelezettség kezdeti dátumát. Másodfokú adóhatóság részéről még nem érkezett válasz az érintett ügyekben.

Egy fellebbezés adó- és értékbizonyítvány ügyében érkezett. A fellebbezés alapján a kiállított adó- és értékbizonyítvány felülvizsgálatra került és tekintettel arra, hogy módosítása, visszavonása nem volt indokolt, a benne foglaltakat fenntartottuk, a fellebbezést felterjesztettük a Kormányhivatal részére. A másodfokú hatóság az adó- és értékbizonyítványban szereplő értéket kis mértékben módosította.

1. **Ellenőrzések külső szervek részéről**

2023 évben a Zala Vármegyei Kormányhivatal Hatósági Főosztály adóigazgatási tevékenységben ellenőrzést végzett Önkormányzatunknál. Építményadó esetében szúrópróbaszerűen kiválasztott 100 db ügyirat vizsgálata történt meg.

Az ellenőrzés által feltárt hibák alapján megállapították, hogy összeségében helyesen alkalmazzuk az adójogszabályokat, az egyedi esetekben elő fordult hibákat javítottuk, a határozatokat átvizsgáltuk és pontosítottuk.

1. **Aktualitás**

Jegyzői összefoglaló:

A 2022. évi adóztatásról szóló előterjesztésben jelzett feladatokat: építményadó kötelezettség felülvizsgálatára, a COVID következményeként csökkent adózói fegyelem, bevallási, adófizetési pontosság helyreállítására megtettük, az idegenforgalmi adót és NTAK kötelezettségeket ellenőriztük.

Az adóigazgatási területen dolgozók pontos és nagy mennyiségű munkát végeztek. Köszönet érte!

Feladat – és folyamatos ellenőrzési tevékenység - továbbra is lesz e területeken.

2024. évben az adótartozások vonatkozásában fogunk több és erősebb intézkedést tenni a kintlévőség csökkentése érdekében, kiemelten együttműködve a Nemzeti Adó- és Vámhivatallal.

**Tisztelt Képviselő-testületet!**

Kérem az előterjesztés megvitatását. A döntés egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete a jegyző, mint önkormányzati adóhatóság 2023. évi adóigazgatási tevékenységről szóló beszámolóját megtárgyalva ellenőrizte az adóztatást és a beszámolót elfogadja.

2. A Képviselő-testület a [www.onkormanyzat.heviz.hu](http://www.onkormanyzat.heviz.hu) honlapon az előterjesztés közzétételével tájékoztatja a lakosságot a helyi adókból származó bevételek összegéről.

Felelős: dr. Tüske Róbert jegyző

Határidő: 2024. április 1.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné dr. Gallé Vera | hatósági osztályvezető |  |  |
| Pángerné Toplak Éva | idegenforgalmi adóügyintéző |  |  |
| Németh Hajnalka | iparűzési adó ügyintéző |  |  |
| Strausz Nikolett | adóügyi ügyintéző |  |  |
| dr. Tüske Róbert | törvényességi felülvizsgálat |  |  |